ธ.ก.ส. เตือนประชาชนอย่าหลงเชื่อ เพจแอบอ้างพากู้เงินโครงการสานฝันสร้างอาชีพ
นายสมเกียรติ กิมาวหา รองผู้จัดการและโฆษกธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า มีผู้ใช้เฟซบุ๊กเผยแพร่ข้อมูลชักชวนให้เข้าร่วมโครงการสานฝันสร้างอาชีพและอ้างว่าผู้สมัครจะได้รับสิทธิ์กู้เงินจากโครงการ ซึ่งทางเพจจะเป็นผู้จัดทำเอกสาร พร้อมเรียกเก็บค่าดำเนินการด้วยนั้น ขอเตือนว่าข้อมูลดังกล่าวไม่เป็นความจริง และเพจดังกล่าวไม่มีส่วนเกี่ยวข้องกับ ธ.ก.ส. จึงขอให้ประชาชนทั่วไปอย่าหลงเชื่อ หรือเข้าร่วมเด็ดขาด โดย ธ.ก.ส. จะดำเนินการเอาผิดกับผู้ที่แอบอ้างตามกฏหมายต่อไป โครงการสานฝันสร้างอาชีพ เป็นโครงการสินเชื่อ ที่มุ่งสนับสนุนให้กับผู้ที่ต้องการเงินไปลงทุนประกอบอาชีพ ในวงเงิน ไม่เกิน 100,000 บาท ซึ่งผู้กู้ไม่ต้องจ่ายเงินค่าดำเนินการใดๆ ผู้ที่สนใจสามารถติดต่อโดยตรงที่ ธ.ก.ส. สาขาใกล้บ้าน หรือสอบถามรายละเอียดของโครงการได้ที่ ธ.ก.ส. ทุกสาขาทั่วประเทศ